Luister na stemme van die Sestigers op RSG | Netwerk24
Luister na stemme van die Sestigers op RSG
Deur AJ Opperman 22 Julie 2020 11:00
Dit spruit uit 'n argiefopname wat Ilse Salzwedel, aanbieder van Skrywers en boeke, vroeër vanjaar uitgesaai het.
Dit bestaan uit 'n gesprek tussen Bartho Smit, Chris Barnard, André P. Brink, Jan Rabie en Etienne Leroux.
Die groep het in die 1960's ontstaan en hulle was anti-establishment.
"Dit is nou sowat 60 jaar later en daar is 'n nuwe lesersgenerasie wat hulle waarskynlik nie meer onthou nie," sê Salzwedel, wat die minireeks elke tweede week as as deel van haar program uitsaai.
"Ek het besluit om argiefonderhoude uit te saai, want dit is interessant om hul siening oor hul beweging te hoor. Die beweging het nie noodwendig uit een mond gekom nie. Hulle het nie oor alles saamgestem nie. "
Benewens die klank uit die argief gesels sy informeel met prof. Willie Burger, letterkundige aan die Universiteit van Pretoria (UP), oor die Sestigers. Hy praat onder meer oor hul nalatenskap.
Chris Barnard Foto: Nasionale Afrikaanse Letterkundige Museum en Navorsingsentrum (Naln)
'n Onderhoud met Brink is verlede week uitgesaai.
"Volgende week is dit Chris Barnard en twee weke later Ingrid Jonker en nog twee later Breyten Breytenbach," sê Salzwedel.
"Dit hang ook af van watter klank beskikbaar is, maar ek voel 'n mens kan hierdie argiefmateriaal goed gebruik. Hierdie argiewe vertel dikwels die storie agter die storie.
Dit bestaan uit baie goeie gesprekke. En miskien prikkel hierdie gesprekke jonger lesers om hul werk te verken."